Simon Flem Devold

**Simon Flem Devold** (1929–2015) var en norsk forfatter, journalist, bildekunstner og jazz-klarinettist. Devold er særlig kjent for sin mangeårige faste spalte for barn, «På skråss» i *[[Aftenposten]]*. Han arbeidet  i *[[Sunnmørsposten]]* og i NRK (TV og radio).

## Bakgrunn og familie
Han ble født 17. mars 1929 i Namsos som Helge Flem Devold. Da han var tre år gammel flyttet han med sin familie til Ålesund, hvor han vokste opp. Han skiftet fornavn til Simon i voksen alder. 

Moren Gudrun Landmark Flem var datter av Ivar Flem som var redaktør i *Sunnmørsposten* 1894-1946. Hans onkler Dagfinn Flem og Magne Flem var eiere og redaktører av *[[Sunnmørsposten]]* til 1982. Hans far var Helge Molvig Devold. Foreldrene flytte til Namsos fordi familien eide en ullvarefabrikk der. Helge Devold tilhørte Devold-familien som drev tekstilfabrikk i Langevåg.

Flem var med i subud-bevegelsen.

## Forfatter og skribent
Devold bokdebuterte med *Gutta og jeg* i 1973, en samling portretter av byoriginaler. Han har i alt skrevet 17 bøker, likelig fordelt mellom bøker om barns livsforståelse og rettigheter, og bøker om byoriginaler. Hans kanskje mest kjente bok, *Morten, 11 år*, er oversatt til blant annet svensk, tysk, nederlandsk og japansk.

Han arbeidet også som journalist i *[[Sunnmørsposten]]*, der han særlig gjorde seg bemerket med sin skarpe penn – og figuren Maskemakk, som figurerte i *Sunnmørsposten* i 1970-årene og var kjent for sin eiendommelige engelsk: «The fast-window went on reason» (Hurtigruta gikk på grunn). Devold mottok i 2012 Fritt Ords honnør for sitt «banebrytende engasjement som formidler av barns stemmer, livserfaringer og rettigheter» gjennom spalten «På skråss» i *Aftenposten*, ofte med utgangspunkt i tabubelagte temaer.

## Musiker
Devold ledet som musiker S.F.D. Kvartett, og de siste årene samarbeidet han mye med Tord Gustavsen. Devolds kvartet spilte swing-jazz à la Benny Goodman, og var fra midten av 1950-årene en av de mest kjente jazzgrupper i Norge, spesielt innen sin sjanger. Kvartetten besto opprinnelig av Devold (klarinett og saxofon), Ivar Skuseth (vibrafon), Kåre Halvorsen (piano) og Leif Hessen (trommer). Kvartetten ble fra tid til annen utvidet til kvintett med gitar som tilleggsinstrument.

Devold bidro på Turid Lisbeth Nygårds barnejazzplate *Trollhalen* (Musico, 2001). Med Marit Carlsen ga han ut *Swingende barnetro* (KKV, 1989). Med Jon Kirkebø Rosslund og Pål Are Bakksjø holdt han jazzbarnehage på Hemnesjazz i 1999.

## Barn av Jorden
Devold fikk i 1987 idéen om at Nordkapp kunne benyttes til noe med positiv betydning langt utover Norges grenser. I samarbeid med blant annet Nordkapps Vel ble sju barn fra ulike kanter av verden samlet på Nordkapp. Prosjektet fikk navnet *Barn av Jorden* og munnet ut i etableringen av en pris som blir gitt en person eller et prosjekt som har vist omsorg og evne til å hjelpe nødlidende barn. Barn av Jordens Pris er på 100&nbsp;000 kroner, og deles ut hvert år i juni på Nordkapp.

Barn av jorden er også en skulpturgruppe består av syv store, sirkulære relieffer som står i en halvsirkel på Nordkapplatået. I tillegg er det en skulptur av kunstneren Eva Rybakken som viser temaet mor og barn.

## Priser og anerkjennelser
* Hirschfeldtprisen 1965
* *Årets navn* i Dagbladet 1984
* *Årets TV-navn* i Se og Hør 1985
* Paul Robesonprisen 1988
* Brobyggerprisen 1996
* Brummprisen 1996
* Wandaprisen 1998
* Tulipanprisen 2000
* Kongens fortjenstmedalje i gull 2002
* Åpenhetsprisen 2006
* UNICEF Norges ærespris
* Barnehelseprisen 2011
* Fritt Ords honnør 2012
* Jonasprisen 2013

## Referanser


## Eksterne lenker
* tordg.no/simon om duoen med Tord Gustavsen
* barnavjorden.org – Barn av Jorden
* Fritt Ords Honnør